Туган тел, 5 нче сыйныф

Тема: Антонимнар һәм паронимнар, аларның төрләре.
Максат: 
1. Антонимнар һәм паронимнар, аның төрләре турында тулы төшенчә формалаштыру.
2. Антоним һәм паронимнарны иркен рәвештә табу күнекмәләрен камилләштерү; сөйләм телен, грамоталы язу кунекмәләрен, логик фикер йөртү эшчәнлекләрен, активлыкларын үстерү.
 3. Туган телебезгә, халык авыз иҗатына, җирле шагыйребез иҗатына мәхәббәт хисе, бер-береңә ихтирамлылык, игътибарлылык тәрбияләү.
Планлаштырылган нәтиҗәләр:
Предмет:
- антоним һәм паронимнарны таба һәм төрләрен аера белү, сөйләмдә дөрес куллану;
Метапредмет:
Регулятив УУГ:
-укытучы ярдәмендә дәреснең максатын билгели һәм формалаштыра белү;
-дәрестә үз фикереңне дөрес итеп әйтү, бәяләү.
Коммуникатив УУГ: 
-үз фикереңне һәм позицияңне формалаштыра белү, аңлаешлы сөйләм төзү, телдән матур итеп әйтә белү;
Танып белү УУГ:
-кирәкле информация туплау; 
-танып белү максатын билгеләү; 
-дәреслектән, дәрестә алган мәгълүматлардан файдаланып, сорауларга җавап бирү.
Шәхескә кагылышлы УУГ:
-иҗади эшчәнлеккә омтылыш тәрбияләү;
-укучының  башкарган эшенә җаваплылык хисен арттыру.
Җиһазлау: ноутбук, тема буенча презентация материалы.

Дәрес барышы.
1.Оештыру.  (Мотивлаштыру)
-Укучылар, хәлләрегез ничек? (Слайд 1)
(Әйбәт)
-Тагын әйбәт сүзен нчек әйтергә мөмкин?
(Яхшы, искиткеч, шәп, менә дигән(күрсәтәләр) (Слайд 2)
- Җавапларыгызда нинди сүзләр кулландыгыз? (Үткән дәрес материалын искә төшерергә кушыла)
(Синонимнар) (Слайд 3)
 –Укучылар, әйдәгез синонимнар турында кабатлап алыйк.

2.Актуальләштерү
а) Телдән сорауларга җавап бирү. 
–Нәрсә соң ул синонимнар? Мисаллар китерегез.
(Синоним дип бертөрле мәгънәле сүзләргә әйтәләр.)
-Кем башкача җавап бирергә тели?
(Алар мәгънә төсмерләре белән аерылырга мөмкин. Мәсәлән, чибәр кыз диләр, нәфис кыз дип әйтмиләр, чибәр, нәфис- синонимнар.)
-Ягез, барысын да җыеп әйтеп карыйк әле.
(Мәгънәләре белән бердәй яки мәгънә төсмерләре белән генә аерыла торган сүзләр синонимнар дип атала.) (Слайд 4)
б) Слайдта бирелгән карточкалар белән эшләү.
-  Дәфтәрләрне ачабыз, число  язабыз. Ә тема язарга бер юл калдырабыз. Хәзер мин сезгә слайд күрсәтәм, андагы карточкаларда сүзләр бирелгән. Шул сүзләр арасыннан үзара синоним булган сүзләрне генә сайлар алып язарга кирәк. (Слайд 5 )
 Карточка №1
Матур, карт, чибәр, яшь, гүзәл.
Карточка №2
Бару, утыру, кайту, атлау, йоклау, хәрәкәт итү.
Карточка №3
Зур , кечкенә, олы, яшел, киң, дәү.
Карточка №4
Аска, кырыйга, түбәнгә, өскә,еракка, төпкә.
Карточка №5
Арзан, кыйммәт, җиңел, очсыз, авыр, түбән бәяле.
Карточка №6
Зал, урам, түр як, аш бүлмәсе, олы як, өй

 - Балалар, җавапларыгызны экранга карап  тикшерегез. (Слайд 6)   
Карточка №1
Матур, чибәр, гүзәл.
Карточка №2
Бару, атлау, хәрәкәт итү.
Карточка №3
Олы, дәү.
Карточка №4
Түбәнгә, төпкә.
Карточка №5
Арзан, очсыз, түбән бәяле.
Карточка №6
Зал, түр як, олы як, өй

-Укучылар, үзегезгә узбәя куеп барырга онытмассыз. Бәяләү слайдта язылган.
Кемнең бер хатасы да юк, ул үзенең билгеләр дәфтәренә -“5”ле, кемнең бер-ике  хата –“4”, өч хата җибәргән укучы – “3”ле билгесе куя. (Слайд 7)
-Укучылар, 1 нче карточкадагы сүзләр арасында сез сайлап алмаган ике сүз калды (карт, яшь). Болар нинди сүзләр икән? Менә бүген дәрестә без шушы сорауга җавап табарбыз.
в) -Укучылар, өй эшен барыгыз да эшли алдымы, кем кайсын эшләде? Дөреслеген слайдтан тикшерерсез һәм үзбәягезне куярсыз. (Слайд 8)
 
3. Уку мәсьәләсен кую. (Проблемалы ситуация булдыру)
- Укучылар, игътибарыбызны алдагы слайдка юнәлтик. Монда бирелгән мәкальләрнең икенче өлешендә төшеп калган сүзләрне куярга һәм дәфтәрләргә тулыландырып язарга кирәк. (Слайд 9)
1.Яхшы сүз көн кебек, ... сүз ... кебек.
2.Аз сөйлә, ... эшлә.
3.Эшләгән үлмәс, ... көн күрмәс.
4. Тырышлык – зур бәхет, ... – хурлык.
- Җавапларыгызны алдагы слайдка карап тикшерегез. (Слайд 10)
1.Яхшы сүз көн кебек , яман сүз төн кебек.
2.Аз сөйлә , күп эшлә.
3.Эшләгән үлмәс, эшләмәгән көн күрмәс.
4.Тырышлык - зур бәхет, ялкаулык - хурлык.  
-Нинди сүзләргә карап, төшеп калган сүзләрне билгеләдегез?
(яхшы (яман), көн (төн), аз (күп), эшләгән (эшләмәгән), тырышлык ( ялкулык)). 
- Бу сүзләр нинди  мәгънәдә, укучылар?
(Бу сүзләр капма-каршы мәгънәдә.)
-Димәк, балалар, капма-каршы мәгънәдәге сүзләр белән очраштык.

4.Уку мәсәләсен адымлап чишү.
- Ә капма-каршы мәгънәдәге сүзләр ничек атала?
(Антонимнар). 
- Димәк, 1 нче карточкадагы карт, яшь сүзләре дә нинди сүзләр булды?
(Антонимнар).
-Шулай итеп, без бүген дәрестә нинди тема үтәчәкбез?
(Антонимнар). (Слайд 11)
- Укучылар, ә  безнең дәресебезнең максаты нинди? 
(Без антоним турында белербез, аны җөмләдән табарга өйрәнербез. Антонимның ни өчен кирәклеген ачыкларбыз. )
- Әле без дәрестә антонимнарның төрләре белән дә танышырбыз. (Слайд 12)
Хәзер дәфтәрләргә теманы язып куйыйк.
Укучылар, сүзләр кайчан антоним була ала? ( Җаваплар тыңланыла.) Бу сорауга төгәлрәк җавап бирү өчен дәфтәрләрдә язылган антоним парларның кайсы сүз төркеменә караганын билгелик. 
(яхшы–яман (сыйфат), көн–төн (исем), аз–күп (рәвеш), эшләгән–эшләмәгән(фигыль), тырышлык –ялкулык (исем). Димәк, сыйфат, исем, рәвеш, фигыль)
-Шулай итеп, сүзләр кайчан антоним була ала? 
(Әгәр дә сүзләрнең икесе дә бер үк сүз төркеменнән булса, алар антоним була ала).
-Ә нинди сүз төркемнәре антоним була ала?
(Исем, сыйфат, рәвеш, фигыль сүз төркемнәренә кергән сүзләр антоним була ала.) (Слайд 13)
-Бик дөрес, шулай ук антонимнар татар телендә парлы сүзләр ясауда да нигез булып торалар. ) 
-Укучылар, сезнең алдыгызда алдагы слайд бирелгән. (Слайд 14) 
1.Ләкин бар да мин әйткэнчә,
Нигэ булып бетми соң?
Бу тормыш дигәннәре,
Бер якты, бер караңгы көн. ( Ф.Галиев “Кире дөнья”)

2. Бу дөньяда кем булырга?
Белмим, ничек уртаклык табасы?
Начар белән яхшы арасында 
Үзем булып килә каласы! (Ф.Галиев)
	
3.Бар кешеләр, бары тик,
Ак юлдан гына атлый.
Ләкин, аларны да бит 
Кара шайтан сагалый. (Ф.Галиев “Бозык дөнья”)

 4.Ак йөзләрем сары булды 
  Гел сине уйлап кына.	(Җыр)
-Слайдта безнең мәктәп укучыбыз Фәнзил Галиевнең шигырьләреннән дә өзекләр бирелгән. Сез бу егетне беләсез, аның шигырьләре  татар теле бүлмәсендәге каләм тибрәтүчеләр турындагы  стендта үз урынын алган. Фәнзил хәзерге вакытта медицина өлкәсендә эшли, аның иҗат җимешләре вакытлы матбугатта басыла, күп кенә шигырьләре, көй язылып, җырга әйләнгән. Ул җырларны бертуган Батыровалар да яратып башкара. Ишеткәнегез бар, шулай бит. Укучылар, ә хәзер шигырьләрне эчтән генә укыгыз һәм антонимнарны табып языгыз.
-Укучылар, ничә пар антоним таптыгыз? Кем 4 парны да тапты? Әйдәгез, укучылар,  дөрес тапкансыз микән, слайд белән тикшерик.(Слайд 15)
1.Якты-караңгы
2.Начар-яхшы
3.Ак-кара
4.Ак-сары
-Кайсы антонимнарны табу кыенрак булды?
(4 нче биремнән)
-Әйе, ак-сары антонимнары башкалардан аерылып тора, шушы текстта гына бу сүзләр антоним булып киләләр, ә аерым кулланылганда антонимик мөнәсәбәтләр юкка чыга. (Слайд16). 
Шулай итеп, укучылар, антонимнарны даими һәм очраклы (контекстуаль) антонимнарга бүлеп йөртәләр. Капма-каршы мәгънәле сүзләр икәнлеге ачык беленеп торган антонимнар даими антонимнар дип атала. Ә контекст эчендә капма-каршы мәгънәле булып киткән сүзләрне очраклы (контекстуаль)  антонимнар дип йөртәләр. 
-Ә хәзер алдагы слайдта бирелгән җөмләләрдән  антонимнарны табып язарсыз һәм аларның төрләрен әйтерсез. (Слайд 17) 
1.Картлар сүзен капчыкка сал, 
   яшьләр сүзен янчыкка сал. (М.)
2. Туры әйткән котылган, 
    ялганлаган тотылган. (М.)
3. Челләләрдә кайчак өшим,
    Кышларын ярсып яшьним. (Р.Фәйзуллин.) 
4. Диңгезе бар – балыгы юк, 
Каласы бар – халкы юк,
Урманы бар – агачы юк. (Т.) 
-Укучылар, әйдәгез слайдтан дөреслеген карыйк, (Слайд 18)
Күргәнегезчә, антоним сүзләр мәкаль-әйтемнәрдә, табышмакларда да очрый. Димәк, капма-каршы мәгънәле сүзләр халык авыз иҗатында аеруча күп кулланыла икән. Без дә үзебезнең сөйләмебезне җанландырыйк, сүзлек байлыгыбызны арттырыйк.
-Укучылар, слайдта 2 сүз бирелгән, игътибар белән карагыз әле, бу сүзләр турында ниләр әйтә алабыз?
(Слайд 19)

(Укучылар фикерләре тыңлана.)
-Димәк, укучылар, бу сүзләр охшаш яңгырашлы сүзләр. Мисалга тагын нинди сүзләр әйтә аласыз?
(диктант-диктат, гыйбарәт-гыйбрәт, адресат-адресант)
-Ә мондый сүзләр ничек атала, беләсезме? (Укучылар фикерләре тыңлана.)
-Паронимнар дип, укучылар.  (Слайд 20)
Паронимнар – охшаш яңгырашлы сүзләр.
         Паронимнар турында түбәндәге ссылкадан өстәмә мәгълүмат ала аласыз: https://www.youtube.com/watch?v=3nw2O1qCyhU
-Хәзер дәреслекнең 44 нче битен ачабыз һәм кагыйдә өлешеннән мин әйтмәгән фикерне эзләп табыгыз. (Укучылар фикере тыңлана)
-- Молодцы!
-Ә хәзер сорауларга нигезләнеп белгәннәрне модельләштерәбез. Модельнең шапкасы?
(Антонимнар.)
-Алар нинди мәгънәдәге сүзләр?
(Капма-каршы мәгънәдәге сүзләр.)
-Нинди сүзләр антоним була ала?
(Бер сүз төркеменә кергән сүзләр генә.)
-Нинди сүз төркемнәренең антонимнары күп?
( Исем, сыйфат, рәвеш, фигыль. ) (Слайд 21)

-Ә хәзер, укучылар, модель буенча билгеләмәне чыгарабыз. 
( Капма – каршы мәгънәдәге сүзләр антонимнар дип атала. Бер үк сүз төркеменә кергән сүзләр генә антоним була ала. Сүз төркемнәре арасында исем, сыйфат, рәвеш, фигыльләрнең антонимнары күп.)
-Укучылар, үзбәя куярга онытмыйк. Әгәр дә билгеләмәне модельгә карамыйча әйтә аласыз икән, үзегезгә “5”ле куя аласыз, бер тапкыр гына модельгә карап алсагыз – “4”ле, модельгә генә карап билгеләмәне әйтә алсагыз – “3”. (Слайд 22)
-Укучылар, модельне,  шулай ук паронимнар билгеләмәсен дә кагыйдәләр дәфтәренә язып куегыз (Слайд 20, 21 кабат курсәтелә)

5.Физкультминут.
-Ә хәзер бераз ял итеп алабыз.
Без әле бераз ардык
Ял итәргә уйладык.
Башны иябез алга.
ә аннары артка.
Уңга, сулга борабыз
Аннан карап торабыз,
Иң өсләрен сикертәбез,
Кулларны биетәбез.
Бер алга, бер артка сузып,
Күңелле ял итәбез.

6. Яңа теманы беренчел  ныгыту.
а) Дәреслек белән эшләү.
-  Укучылар, әйдәгез әле белемнәрегезне ныгыту өчен дәреслектән күнегү эшлик. 86 нчы күнегүне барыгыз да таптымы? 1-4 кә кадәрен телдән башкарырбыз. Мәкальләрне укып, антонимнарны табырбыз. Алар ни өчен кулланылган?
(Бу шигырьләрдә антонимнар булып, олыларга- кечеләргә, кече-олы; ак-кара; читтә-үз илеңдә; төштә-өндә)
- Әйе, капма−каршы мәгънәле сүзләр антонимнар була. Уйлап карагыз әле, алар ни өчен кулланылганнар?
(Беренчедән, алар сүзлек хәзинәсен баета, сөйләм сәнгатьлелеген көчәйтә. Тагын алар капма−каршы куеп, чагыштырып карау өчен дә кулланылганнар.)

б) Экрандагы сүзләр белән эшләү.
-Укучылар, экранда бирелгән сүзтезмәләрне укыгыз. Алар турында нәрсә әйтеп була?
Бай хәерче, акыллы юләр, юаш усал, надан галим, сакаллы сабый. (Слайд 23)
(Сүзтезмәдәге сүзләр капма-каршы мәгънәдә.)
-Әдипләр, язучылар, тел осталары, логик яктан үзара бәйләнешкә керә алмастай антонимнарны файдаланып, махсус сурәтләү чаралары тудыралар. Аларны сөйләмне җанландыру өчен кулланалар.
Ә хәзер шул сүзтезмәләр белән 3 җөмлә төзеп языгыз.
(Укучылар дәфтәрләренә җөмләләр яза)
-Укучылар, әйдәгез үзегезнең җөмләләрегезне укып чыгыгыз. (Җөмләләр тыңланыла.)
-Укучылар слайдтан карап үзегезгә бәя куегыз. Әгәр дә 3 җөмлә төзи алгансыз икән, үзегезгә “5”ле куя аласыз, 2 җөмлә төзегәнсез икән – “4”ле, 1 генә җөмлә төзи алгансыз икән – “3” ле. (Слайд 24)

7. Мөстәкыйль эш  (Яңа теманы икенчел ныгыту)
а) -Укучылар, хәзер “Дөресме? Ялгышмы?” дигән тест эшләрбез. Тест 8 сораудан тора,  сез мин әйткән сорауларга әйе(+) яки юк (-) дип җавабыгызны дәфтәргә яза барырсыз. (Слайд 25)
1. Татар телендә антонимнар бар. 
2.  Антонимнар – капма-каршы мәгънәле сүзләр.
3.Антонимнарны даими һәм контекстуаль  антонимнарга бүлеп йөртәләр.
4. Матур, чибәр, сылу – антонимнар.
5. Антонимнар белән парлы сүзләр ясап булмый.
6. Антонимнар бер сүз төременә керәләр.
7. Аз сүз – татлы, күп сүз – буш мәкалендә антонимнар юк.
8. Бөтен сүзләрнең дә антонимнары була алмый.
-Слайд белән эшегезне тикшерегез. (Слайд 26)
Үзбәя куегыз. (Слайд 27)
· Әгәр дә барысы да дөрес икән - “5”ле,  
· 1-2 хата булса – “4”ле 
· 3-5 хата китсә – “3”ле,
· 6-8 хата булса – “2”ле 
б) мин сезгә хәзер табышмаклар әйтәм, сез аларның җавапларын һәм антонимнарны табарга тиеш буласыз. (Слайд 28)
-Яз белән көз нәрсә белән тәмамлана?
(Яз белән көз з хәрефе белән тәмамлана. Монда антонимнар яз−көз сүзләре.)
-Әйе, бик дөрес. Икенче табышмакны карыйк. Синдә бар, миндә юк.
(Табышмакның җавабы с хәрефе, антонимнар бар−юк.)
-Әйе. Нинди санны уңнан укысаң да, сулдан укысаң да бертөрле чыга.
(Антонимнар уңнан−сулдан сүзләре. Табышмакның җавабы кырык була.)
-Әйе, укучылар, бик дөрес. Теманы үзләштергәнегезне күрсәттегез. Укучылар, ә алдагы биремнәрне эшләгәндә кемнәрдә нинди кыенлыклар туды, нәрсә читен булды? 


8.Рефлексия, бәяләү.
-Укучылар, хәзер  дәрескә йомгак ясыйбыз. Җавап өчен слайдтагы җөмләләрдән файдаланырсыз. (Слайд 29)
1. Мин бүгенге дәрестә ... белдем.
2.Миңа бу дәрестә ... авыр тоелды.
3.Миңа күбрәк ... игътибар итәргә кирәк.
Вакыт чыкты. Кем җавап бирергә тели?
-Бүгенге дәрестә без нәрсә белергә тиеш идек? Нәрсәләр эшләдек? Ниләр белдек?
(Укучыларның җавабы тыңлана)
-Укучылар, дәрестә бик актив булдыгыз. Ә хәзер бүгенге дәрес темасын үзләштерүегез буенча йомгаклап билгеләр куюыгызны сорыйм. (Дәрескә алдагы билгеләрне карап гомуми билге куялар). Кем үзенә нинди билге куйды. Әйтсен әле.
-Бу билгеләрегезне  электрон журналга куям. Бик активларга дәрес өчен үзем дә куям.
9.Өй эше бирү.
-Укучылар, өй эше слайдта язылган, үзегезгә ошаганын сайлап эшләрсез. (Слайд 30)
1. Дәреслектәге 88 нче күнегүнең биремен үтәргә
2. Әдәбият дәреслегеннән антонимнар кергән биш җөмлә сайлап язарга. 
* 3. Антонимнар кертеп, шаян табышмаклар уйлап язарга.
-Укучылар, мин сездән бүгенге дәрестә бик канәгать калдым. Катнашуыгыз өчен рәхмәт, дәрес тәмам. Исән булыгыз! (Слайд 31)

